钦定古今图书集成/明伦汇编/官常典/第736卷 > 王省
## 钦定古今图书集成/明伦汇编/官常典/第736卷 > 王省

按《明外史》本传：“省字子职，吉水人。洪武五年，领乡举
至京，诏免会试，命吏部授官。省言亲老，乞归养。寻以
文学征。太祖亲试称旨，当殊擢。自陈才薄亲老，乞便
养，授浮梁教谕。凡三为教官，最后得济阳。燕兵至，为
游兵所执。从容引譬，词义慷慨。众舍省，省归坐明伦
堂，伐鼓聚诸生，谓曰：‘若等知此堂何名？今日君臣之
义何如’？”因大哭，诸生亦哭，省以头触柱死。女静，适即
墨簿周岐凤，闻燕兵至，济谓父必死，三遣人往访，竟
得遗骸归葬。福王时，赠省礼部员外郎，谥贞烈。